Coldplay
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Coldplay er et britisk poprockband som har hatt enorm suksess med sin følsomme, lavmælte, melankolske poprock med alvorlige tekster.
Bandet ble dannet i London i 1998 av vokalisten, gitaristen og keyboardisten Chris Martin (født 1977), gitaristen Jonny Buckland (født 1977), trommeslageren Will Champion (født 1977) og bassisten Guy Berryman (født 1978). De slo an allerede med debutalbumet Parachutes (2000), som ga dem tre hits: Shiver, Yellow og Trouble.Coldplay ble tidlig store i Norge, hvor de i 2001 ga ut Trouble – Norwegian Live EP, som var innspilt på Rockefeller i Oslo. Også oppfølgeralbumet A Rush Of Blood To The Head (2002) høstet strålende kritikker, og inneholder hitene In My Place, The Scientist og Clocks. X&Y (2005) ble ikke like godt mottatt av kritikerne og platekjøperne, men ga bandet singlesuksess med Speed Of Sound, Fix You og Talk.2008-albumet Viva La Vida Or Death And All His Friends viste Coldplay fra en tyngre og mer komplisert side, og ga dem hits med Violet Hill og Viva La Vida (nummer 1 i både Storbritannia og USA). Ekstra låter fra innspillingene og noen nye versjoner ble utgitt samme år på minialbumet Prospekt's March. I 2011 kom Mylo Xyloto, som ga Coldplay hits med Every Teardrop Is A Waterfall og Paradise. Chris Martin var i 2003–2014 gift med filmstjernen Gwyneth Paltrow.I mai 2014 var Coldplay tilbake med albumet Ghost Stories, som ga dem hits i blant annet Norge med Magic og A Sky Full of Stars. Samme år kom livealbumet Listen. Allerede i desember 2015 ga bandet ut studioalbumet A Head Full Of Dreams, som inneholder hitene Adventure of a Lifetime og Hymn for the Weekend. Et nytt livealbum kom i 2018: Live In Buenos Aires / Live In São Paulo / A Head Full Of Dreams. Studioalbumet Everyday Life fulgte i 2019.Høsten 2021 ga Coldplay ut albumet Music of the Spheres og en single med det populære k-pop-bandet BTS, My Universe, som ble deres andre listetopper i USA. Les mer i Store norske leksikon popmusikk rock Eksterne lenker Coldplay